**Matti Valentin Järviharju** (s. 24. tammikuuta 1944 Kauhajoki) on suomalainen poliitikko, yrittäjä ja merikapteeni. Hän on toiminut Suomen Isänmaallinen kansanliike rp:n puheenjohtajana, sitoutumattomana kuntapoliitikkona perussuomalaisissa ja kokoomuksessa, uuden IKL:n ja Sinivalkoinen puolue ry:n puheenjohtajana sekä Perustuslaillisen oikeistopuolueen varapuheenjohtajana. Europarlamenttivaaleissa 2004 hän oli Suomen Kansan Sinivalkoisten ehdokkaana ja europarlamenttivaaleissa 2014 hän oli Muutos 2011 -puolueen ehdokkaana. Järviharju on myös kansallismielisen Suomen Sisun jäsen.

Elämä
-----

Vuosina 1960–1976 Järviharju oli merimies ja suoritti merikapteenin tutkinnon. Kyproksen kriisissä hän oli mukana rauhanturvaajana 1963–1964. Viron uudelleenitsenäistymisen aikaan hän keräsi varoja ja autoja Viron poliisin käyttöön ja toimi Suomi–Viro-seuran puheenjohtajana.

14. tammikuuta 2000 54-vuotias kauhajokinen mies räjäytti suuren määrän räjähteitä Koskenkylässä, Kauhajoen rannassa, Harikko oy:n kohdalla. Harikko oy on Järviharjun omistuksessa. Räjähdyksen seurauksena lähialueen talot vavahtelivat ja ikkunoita rikkoutui. Räjähdys oli Järviharjun mukaan suunnattu häntä vastaan. Vuoden 1999 lopussa Järviharjun Aikalajärven rannassa sijainnut loma-asunto joutui pommi-iskun kohteeksi.

Järviharjulla oli 2000-luvun alussa yhteinen puoluehanke turkulaisen kaupunginvaltuutetun, silloisen Kansallinen Rintama ry:n (sittemmin Suomen Kansan Sinivalkoiset rp) puheenjohtajan Olavi Mäenpään ja Isänmaallinen Oikeisto ry:n (sittemmin Suomi – Isänmaa rp) puheenjohtajan, lahtelaisen Väinö Kuisman kanssa, mutta nimellä Sinivalkoinen puolue toiminut yhdistys kaatui kiistoihin puheenjohtajuudesta.

Järviharju osallistui vuoden 2011 eduskuntavaaleihin Vapauspuolue (VP) – Suomen tulevaisuus rp:n ehdokkaana. Saman vuoden lokakuussa hänet valittiin Vapauspuolueen puoluehallitukseen. Olavi Mäenpää kuitenkin nosti kokouksen päätösvallattomuudesta kanteen, jonka seurauksena hallituksesta tuli laiton. Oikeuskulujen takia Vapauspuolue jätti toukokuussa 2012 konkurssihakemuksen, joka pian peruttiin. Puolue erotti tuon kokouksen puheenjohtajana toimineen Järviharjun puolueesta ja nosti häntä vastaan kanteen Pirkanmaan käräjäoikeudessa.

Ilmajoen kunnanvaltuuston varavaltuutettuna Järviharju on muun muassa vaatinut muiden valtuutettujen eroa rattijuopumustuomion ja kulttuurialan koulutuksen kunnasta pois siirron kannattamisen vuoksi. Järviharju on ollut kunnanvaltuutettu sekä Ilmajoella että Kauhajoella.

Lähteet
-------

1. ↑  337 Järviharju Matti Sanoman Vaalikone. Viitattu 14.10.2009. [vanhentunut linkki]
2. 1 2  Tähti, Tuomas: Matti Järviharju puhuu! *Tuomas Tähti*.  21.1.2020. Viitattu 11.2.2020.
3. ↑  Esikunta Suomen Sisu: Sisulaisia valtuustoihin! *Suomen Sisu*.  24.5.2021. Viitattu 29.8.2023.
4. ↑  Ehdokas: Matti Järviharju, 63 *Talouselämä*. Viitattu 14.10.2009. [vanhentunut linkki]
5. ↑  Kauhajokelaismies vangittu epäiltynä räjäytyksestä..  *Kauhajoen Kunnallislehti*, 3.2.2000.  Kauhajoen Kunnallislehti oy.
6. ↑  Nyt räjähti Koskenkylässä!.  *Kauhajoen Kunnallislehti*, 18.1.2000.  Kauhajoen Kunnallislehti oy.
7. ↑  Vapauspuolue: Puoluevaltuuskunta valitsi puolueelle uuden hallituksen *vapauspuolue.fi*.  8.10.2011. Viitattu 12.10.2011.
8. ↑  Ahokas, Peppiina: Vapauspuolue lopettaa toimintansa  4.5.2012. Helsingin Sanomat Digilehti. Viitattu 11.7.2012.
9. ↑  Järviharju vaatii Yli-Suomun erottamista valtuustosta  14.05.2012. Ilkka.fi. Viitattu 11.7.2012.
10. ↑  Matti Järviharju haluaa erottaa Ilmajoen hallituksen jäsenen  03.04.2012. Ilkka.fi. Viitattu 11.7.2012.

Aiheesta muualla
----------------

* Matti Järviharjun blogi